সুকুমার দাস বাবু (দিনাজপুর২৪.কম) সুশাসন প্রতিষ্ঠান ও দুর্নীতি দমনে শেখ হাসিনার সরকার বিশ্বের কাছে দৃষ্টান্ত হয়ে উঠেছে। বর্তমানে নিজেদের দলীয় ব্যক্তির অপরাধ দমনে যেমন আইনি প্রক্রিয়া নিজস্ব গতিতে চলবে, তেমনি চাঞ্চল্যকর অপরাধ দমনে কঠোর হয়েছে শেখ হাসিনার সরকার। এর দৃষ্টান্ত হচ্ছে শিশুর পায়ে গুলি করার অপরাধে সরকার দলীয় এমপি মঞ্জুরুল লিটনের গ্রেফতার এবং বিদেশে পালিয়ে যাওয়া শিশু রাজন হত্যার আসামী কামরুলকে দেশে ফিরিয়ে এনে আইনি প্রক্রিয়ায় ব্যবস্থা নেওয়ার মধ্যে স্পষ্ট হয়ে উঠেছে। অপরাধ করে কেউ রেহাই না পেলে অপরাধ কমবে। আর সুশাসন প্রতিষ্ঠার পথে দেশের অগ্রগতি ত্বরান্বিত হবে এটা পরিষ্কার। খুলনার শিশু রাকিব হত্যা ও বরগুনার শিশু রবিউল হত্যাকান্ডের ঘটনায় আসামীদের গ্রেফতার করা হয়েছে। উপরন্তু শিশু নির্যাতনের অভিযোগে জাতীয় দলের ক্রিকেটার শাহাদাত হোসেন ও তার স্ত্রী জেসমিন জাহান কারাগারে পাঠানো হয়েছিল। তাদের বিরুদ্ধে শিশু নির্যাতনের মামলা চলছে। নারায়নগঞ্জে চাঞ্চল্যকর সেভেন মার্ডার মামলার পলাতক আসামী নুর হোসেন ঘটনার পর ভারতে পালিয়ে গেলেও সেখানকার আইন শৃঙ্খলা বাহিনী তাকে গ্রেফতার করেছে। তাকে শীঘ্রই দেশে ফিরিয়ে আনার চেষ্টা চলছে। ওই ঘটনায় কিছু র‌্যাব সদস্যের সংশ্লিষ্টতাকেও অপরাধী হিসেবে গণ্য করা হয়েছে। এ রকম অসংখ্য উদাহরণ দিয়ে বর্তমান সরকার সুশাসন প্রতিষ্ঠার প্রচেষ্টার কথা আলোচনা করা যায়। তাহলে পঞ্চগড়ের শিশু নুর নেহার নুরির (০৮) হত্যার কেন বিচার হবে না। তাকে কেন হত্যা করে অপমৃত্যু বলে চালিয়ে দেয়া হচ্ছে। শুধু নুরিই নয় এ রকম আরও অনেক শিশুকে হত্যা করে তাদের পরিবারকে ভয়ভীতি দেখিয়ে প্রভাবশালীরা কিছু টাকা হাতে ধরিয়ে দিয়ে পার পেয়ে যাচ্ছে। তাই মহামান্য বাংলাদেশ সরকারের কাছে নুর নেহার নুরি হত্যার বিচার চায় পঞ্চগড়বাসী